Imtella' Marzu 14, 2021 - Aġġornata 14 Ta' Marzu, 2021 8:32pm Rapport: Antonia Micallef Għadda l-ewwel tmiem il-ġimgħa b'aktar restrizzjonijiet mill-aħħar xhur bil-għan li titrażżan l-imxija tal-COVID-19. B'mod ġenerali, ħafna nies segwew id-direttivi, bil-Pulizija flimkien ma' uffiċċjali tal-LESA, Transport Malta, l-Awtorita' tat-Turiżmu u d-Dipartiment għas-Saħħa Ambjentali aġixxew dwar nuqqasijiet . . . l-aktar komuni l-obbligu ta' lbies tajjeb tal-maskri u ġemgħat ta' aktar minn erba' persuni flimkien. Il-Ħadd eluf kellhom jaqbżu l-appuntament ta' kull ġimgħa maċ-ċelebrazzjoni tal-quddiesa, ma' kompetizzjonijiet sportivi jew waqfa għal kelmtejn bejn il-ħbieb b'kikkra kafe u żewġ pastizzi madwar mejda f'xi pjazza. Wieqfa wkoll żjarat fuq il-monti, swali taċ-ċinema u mużewijiet . . . u mawriet sa Għawdex. Aktar tard żorna postijiet li jiffrekwentaw familji bit-tfal. Fil-Buskett, il-maġġoranza tan-nies sibniehom jobdu l-miżuri bħal li ma jkunux f'ġemgħa ta' aktar minn erbgħa minn nies, iżommu d-distanza soċjali u sakemm ma kinux qed jieklu jew jixorbu, kienu lebsin il-maskra. Dan ikkonfermatu ma' TVM, is-Surġent Daniela Micallef li tmexxi t-tim tal-Pulizija tal-Komunità tar-Rabat u l-madwar. Spjegat li l-pulizija qed tkun aktar preżenti fiż-żoni l-aktar frekwentati min-nies bħal-lum biex jassiguraw li l-pubbliku qed jobdi r-regolamenti. "Qed naraw pożittiv. Ovvjament dejjem se nsibu sfortunatament li xorta jkun hemm min jibqa' traskurat u ma jkunx responsabbli. Kull wieħed u waħda minna rridu nkunu responsabbli għax inkella s-sitwazzjoni se tibqa' li hi." Anki f'Ta' Qali, iltqajna ma' pulizija fuq ronda u jassiguraw li l-persuni li għażlu li jgawdu l-ġurnata fil-beraħ qed jagħmlu dan b'mod responsabbli. Fejn sabu ġemgħa ta' aktar minn erbgħa, il-pulizija vverifikaw li jgħixu taħt l-istess saqaf. F'postijiet oħra bħal Għajn Tuffieħa, Tas-Sliema u l-Gżira, osservajna li fil-parti l-kbira tagħhom n-nies kienu qed jieħdu ħsieb lilhom infushom u lill-bqija tas-soċjetà billi osservaw il-miżuri restrittivi maħsuba li jrażżnu l-imxija.